**Kulturális Közfoglalkoztatási Program tájékoztató**

**Az EMMI Kultúráért Felelős Államtitkársága háttérintézménye, a Nemzeti Művelődési Intézet 2015. március 1-jével indította el a Kulturális Közfoglalkoztatási Program harmadik ütemét, mely 2016. február 29-ig biztosít átmeneti foglalkoztatást az ország kétezer településén élő több mint hatezer munkakereső számára a kultúra és közösségi művelődés területén.**

**Szerkezet, tudnivalók**

**A programhoz a feltételeket a Belügyminisztérium Közfoglalkoztatási Támogatási Programja biztosítja, a résztvevő közfoglalkoztatottak munkáltatója a Nemzeti Művelődési Intézet. A feladatok egy részét (az értékfeltáráshoz és kutatáshoz kapcsolódókat) az intézmény delegálja a közfoglalkoztatottak számára, a szakmai munkát pedig a partnerszervezetnél végzik a programban részvevők. A programban legalább érettségivel rendelkező, regisztrált álláskeresők vehetnek részt. A végzettség mellett természetesen elengedhetetlen a kultúra és közművelődés területe iránti érdeklődés is a jelentkező részéről. Az előző két közfoglalkoztatási program adatait és eredményeit figyelembe véve elmondható, hogy a kulturális közfoglalkoztatás iránt évről évre nő az igény.**

**Bérezés**

**A béreket a közfoglalkoztatási bér és a közfoglalkoztatási garantált bér megállapításáról szóló 170/2011. (VIII. 24.) Korm. rendelet szabályozza a végzettség fokához igazodóan. Ezek szerint a programban adható bérek a szellemi munkát végzők számára munkakörtől függően bruttó 79 155 Ft és 111 660 Ft között mozognak.**

**Tevékenységek:**

**A közfoglalkoztatottak sokrétű tevékenységet végeznek: segítik a fogadó települések közösség-, társadalom- és gazdaságfejlesztő munkáját, ugyanakkor hozzájárulnak az ágazati szakpolitikai célok megvalósításához is. Utóbbit szolgálta többek között az a széleskörű kutatás, mely a magyar közösségi művelődés állapotát volt hivatott felmérni a mintaprogramban. Emellett közreműködnek a települési értékek feltérképezésében, és a partner szervezetek szakmai munkáját olyan feladatok ellátásával támogatják, mint az adatbázis-építés, közösségi alkalmak – klubok, tanfolyamok, foglalkozások – szervezése, adminisztráció, könyvtári, számítógéptermi ügyelet ellátása. Partnerszervezettől és egyéni képességektől függően akár egészen komplex feladatkörökben is dolgozhatnak a közfoglalkoztatott kollégák: például közösségépítés, pályázatírás vagy projektmunka, rendezvényszervezés, falukutatás, honlapszerkesztés. Mivel a programot folyamatos monitorozás és utánkövetés kíséri, sok olyan egyéni karrierről tudunk, melyekhez a kulturális közfoglalkoztatás ”ugródeszkaként” szolgált.**

**Célrendszer, küldetés**

A program célja olyan közösségi hálózat kialakítása és működtetése, amelyben az egyének tudása, képessége, valamint a helyi társadalom összetartó ereje egyaránt gyarapodik. A foglalkoztatási program küldetése, hogy a kulturális közfoglalkoztatottak tevékenységükkel hozzájáruljanak a települési értékek feltárásához, a helyi rendezvények megvalósításához, a helytörténeti gyűjtemények bővítéséhez, a közösségi élet újraszervezéséhez.

A Kulturális Közfoglalkoztatási Program többek között a kulturális alapellátás elindítására, a hátrányos helyzetű települések helyzetének javítására fókuszál. A program során megvalósuló kezdeményezések közül az ifjúsági projektek prioritást élveznek, a fiatalokat érintő, vagy általuk kezdeményezett folyamatokkal mentorprogram keretében foglalkozik a Nemzeti Művelődési Intézet. A programban kiemelt téma a helyi értéktárak létrejöttének támogatása, a helyi ünnepekhez és hagyományokhoz kapcsolódó tevékenységek erősítése, valamint a település múltjának feltárása, melynek keretében a közfoglalkoztatottak részt vettek az I. világháborús centenáriumhoz kapcsolódó adatgyűjtésben is.

**A munkaerőpiaci-helytállást segíti a Program számára kifejlesztett és akkreditált 120 órás „Kulturális közösségi munkás” képzés, amely országszerte 3136 fő közösségi munkásnak adott szakmai felkészítést.**

**Előzetes igényfelmérés a IV. Kulturális Közfoglalkoztatási Programhoz**

**A Kulturális Közfoglalkoztatási Program tervezett folytatása érdekében a Nemzeti Művelődési Intézet az előző évek gyakorlatát követve a lehetséges partnerek körében előzetes regisztrációt végez annak felméréséért, hogy a kulturális alapellátás kiterjesztése jegyében Magyarország önkormányzatai, a történelmi egyházak, továbbá a kulturális tevékenységet végző civil szervezetek milyen létszámkerettel kívánnak bekapcsolódni az értékteremtő közfoglalkoztatási programba.**

**A IV. Kulturális Közfoglalkoztatási Program a tervek szerint 2016. március 1-jén kezdődik és 2017. február 28-án fejeződik be. A tervezett közfoglalkoztatási program is a Belügyminisztérium Közfoglalkoztatási Támogatási Programjának köszönhetően valósulhat meg a támogatási döntés és a hatósági szerződés aláírását követően.**